CELEX: 32018D0501
Language: hu
Date: 2018-03-22 00:00:00
Title: A Bizottság (EU) 2018/501 végrehajtási határozata (2018. március 22.) a 2008/106/EK európai parlamenti és tanácsi irányelv értelmében az Ománi Szultánságnak a tengerészképzési és -képesítési rendszerek tekintetében történő elismeréséről (az értesítés a C(2018) 1640. számú dokumentummal történt) (EGT-vonatkozású szöveg. )

26.3.2018   
            
            
               HU
            
            
               Az Európai Unió Hivatalos Lapja
            
            
               L 82/15
            
         A BIZOTTSÁG (EU) 2018/501 VÉGREHAJTÁSI HATÁROZATA
   (2018. március 22.)
   a 2008/106/EK európai parlamenti és tanácsi irányelv értelmében az Ománi Szultánságnak a tengerészképzési és -képesítési rendszerek tekintetében történő elismeréséről
   
      
         (az értesítés a C(2018) 1640. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a tengerészek képzésének minimumszintjéről szóló, 2008. november 19-i 2008/106/EK európai parlamenti és tanácsi irányelvre (1) és különösen annak 19. cikke (3) bekezdésére,
   mivel:
   
               (1)
            
            
               A 2008/106/EK irányelv értelmében a tagállamok dönthetnek úgy, hogy érvényesítéssel elfogadják a harmadik országok által a tengerészek részére kiállított megfelelő képesítő, illetve jártassági bizonyítványokat, feltéve, hogy az érintett harmadik országot a Bizottság a tengerészképzési és -képesítési rendszerek tekintetében elismeri. E harmadik országoknak meg kell felelniük a Nemzetközi Tengerészeti Szervezetnek a tengerészek képzéséről, képesítéséről és az őrszolgálat ellátásáról szóló, 1978. évi nemzetközi egyezményében (a továbbiakban: STCW-egyezmény) foglalt valamennyi követelménynek.
            
         
               (2)
            
            
               2015. augusztus 19-i levelében Hollandia kérelmezte az Ománi Szultánság elismerését. A kérelem nyomán a Bizottság felvette a kapcsolatot az ománi hatóságokkal, hogy értékelje az ország képzési és képesítési rendszerét annak ellenőrzése céljából, hogy az Ománi Szultánság maradéktalanul teljesíti-e az STCW-egyezményben meghatározott követelményeket, és hozott-e megfelelő intézkedéseket a bizonyítványokkal kapcsolatos csalások megakadályozására. A Bizottság részletesen tájékoztatta az Ománi Szultánságot, hogy az értékelés egy tényfeltáró vizsgálat eredményein alapul, amelyet az Európai Tengerészeti Biztonsági Ügynökség (az Ügynökség) szakértői végeznek el.
            
         
               (3)
            
            
               A vizsgálatra 2016 augusztusában került sor, és annak során számos olyan területet azonosítottak, amelyekkel kapcsolatban az ománi hatóságoknak intézkedéseket kellett hozniuk: ide tartoztak többek között a minőségirányítási eljárásokkal kapcsolatos hiányosságok, az oktatási programok és képzések jóváhagyása, valamint az Ománi Nemzetközi Tengerészeti Főiskola (IMCO) tevékenységei. Az ománi hatóságok 2017 januárjában önkéntes kiigazító intézkedési tervet nyújtottak be.
            
         
               (4)
            
            
               A vizsgálat eredményei és az önkéntes kiigazító intézkedési terv alapján a Bizottság értékelte az Ománi Szultánság képzési és képesítési rendszerét. A Bizottság 2017 májusában átadta az ománi hatóságoknak az értékelésről szóló jelentést, amelyben az a következtetés szerepelt, hogy az önkéntes kiigazító intézkedési terv segítségével sikerült orvosolni a hiányosságokat kettő kivételével: az egyik az IMCO képzési programjának elismerési eljárását, a másik ugyanezen képzési intézményen belül egy biztonsági képzési központ kiépítésének befejezését érintette.
            
         
               (5)
            
            
               Ezen hiányosságok orvoslására az ománi hatóságok 2017 júliusában további kiigazító intézkedéseket nyújtottak be.
            
         
               (6)
            
            
               A rendelkezésre álló valamennyi információt figyelembe véve a Bizottság megállapította, hogy az ománi hatóságok megtették az ahhoz szükséges intézkedéseket, hogy az ománi tengerészképzési és -képesítési rendszer összhangba kerüljön az STCW-egyezményben meghatározott követelményekkel.
            
         
               (7)
            
            
               Az értékelés végeredménye azt mutatja, hogy az Ománi Szultánság megfelel az STCW-egyezmény követelményeinek, megszüntette valamennyi feltárt hiányosságot, és meghozta a megfelelő intézkedéseket a bizonyítványokkal kapcsolatos csalások megakadályozására.
            
         
               (8)
            
            
               A Bizottság jelentésben tájékoztatta a tagállamokat az értékelés eredményéről.
            
         
               (9)
            
            
               Az e határozatban előírt intézkedés összhangban van a tengeri közlekedés biztonságával és a hajókról történő szennyezés megelőzésével foglalkozó bizottság véleményével,
            
         ELFOGADTA EZT A HATÁROZATOT:
   1. cikk
   A 2008/106/EK irányelv 19. cikkének alkalmazásában a tengerészképzési és -képesítési rendszerek tekintetében a Bizottság elismeri az Ománi Szultánságot.
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2018. március 22-én.
      
         
            a Bizottság részéről
         
         Violeta BULC
         
            a Bizottság tagja
         
      
   
   
      (1)  HL L 323., 2008.12.3., 33. o.